湖山紀遊
作者：王執禮
朝代：宋

paragraphs: 吳山東南秀，葱鬰盤帝城。
西湖據其趾，御氣通波心。
餘膏被草木，蔚眼皆欣榮。
□晨天宇穆，惠風汎初晴。
春色正妍妙，放懷共揚舲。
中流入汗漫，曠闊無埃氛。
湖光挾山淥，倒射玻璃青。
絲管響空翠，樓觀森崢嶸。
獻酬雜歌嘯，爛漫紛醉醒。
取樂固莫並，興懷一何深。
緬惟昔三賢，精爽日以沈。
但餘畫像在，尚想鳴佩襟。
希古秉微尚，崇雅攄恬情。
羌予翳蓬藋，無復企組纓。
淡泊自有得，榮華非所欣。
舍舟縱散策，逸興生崚嶒。
白雲引遐眺，碧岫延深登。
幽期浩無涯，忽到靜者門。
長松有令姿，流水無俗聲。
絕磴猿可呼，出谷鶑始鳴。
乃知物外境，茲象本不驚。
逝耶初無將，至耶亦無迎。
便將謝塵鞅，茲焉支頹齡。
山鴉接晚翅，落日催行縢。
歸歟賦新篇，聊復記吾曾。